google/wiki40b huggingface dataset:
Τοπολοβίτης (ποταμός)

Τοποθεσία

Πρόκειται για μικρό παραπόταμο της Σερδινής και εκβάλλει σε αυτήν στην περιοχή ανάμεσα στα χωριά Αυγεραίικα και Άνω Σουδεναίικα. Πηγάζει από το χαμηλό βουνό Πεζούλισες, κοντά στο χωριό Φλόκας. 
Το ποτάμι, προτού εκβάλλει στη Σερδινή, διέρχεται ένα μικρό τμήμα του πρώην Δήμου Ωλενίας περνώντας διαδοχικά εγγύς των χωριών Γκαναίικα, Κάτω Μαζαράκι, Άνω Σουδεναίικα και Αυγεραίικα.

Ονομασία

Υπήρχε μια υπόθεση ότι ίσως να ταυτιζόταν με τον  επονομαζόμενο κατά την αρχαιότητα ποταμό Καύκων. Οφείλει την ονομασία του σε κάποιον τσοπάνη καταγόμενο από την Τοπόλοβα, στο Παναχαϊκό, που χρησιμοποιούσε την περιοχή του Μαζαρακίου ως χώρο προσωρινής του χειμερινής διαμονής, και ο οποίος, σύμφωνα με παραδόσεις, πνίγηκε στο ποτάμι στην προσπάθειά του να σώσει κάποιο πρόβατό του που έπεσε μέσα σε αυτό· από αυτήν του τη θυσία το μέχρι τότε πιθανόν ανώνυμο ποτάμι πήρε την ονομασία Τοπολοβίτης.

Λοιπά στοιχεία

H φερώνυμη «βρύση του Τοπολοβίτη» χρησιμοποιούταν μέχρι το 1933, μαζί με άλλες πηγές του ποταμιού και πηγάδια, για την ύδρευση του Κάτω Μαζαρακίου.
Α΄ κατηγορία ποδοσφαίρου ανδρών Κύπρου 2011-12

Σύστημα διεξαγωγής

Στο πρωτάθλημα της Α΄ κατηγορίας 2011-12 συμμετείχαν 14 ομάδες. Το πρωτάθλημα διεξήχθη σε δύο φάσεις. Στην Α΄ φάση όλες οι ομάδες αναμετρήθηκαν αναμεταξύ τους από δύο φορές, μία εντός και μία εκτός έδρας. Μετά την ολοκλήρωση της Α΄ φάσης οι δύο τελευταίες διαβαθμίστηκαν αυτόματα στην Β΄ κατηγορία 2012-13 και οι υπόλοιπες 12 χωρίστηκαν σε 3 ομίλους ανάλογα με τη θέση τους στο βαθμολογικό πίνακα και έδωσαν αγώνες κατάταξης (Β΄ φάση). Στους ομίλους αυτούς μεταφέρονται τα αποτελέσματα, οι βαθμοί και τα τέρματα της Α΄ φάσης.
Οι ομάδες στις θέσεις 1-4 διαγωνίστηκαν στον Α΄ όμιλο για την κατάκτηση του πρωταθλήματος και τις θέσεις που οδηγούν στις διοργανώσεις της UEFA. Πρωταθλήτρια ανακηρύχτηκε η ομάδα που συγκέντρωσε τους περισσότερους βαθμούς. Η πρωταθλήτρια ομάδα εξασφάλιζε τη συμμετοχή της στο ΟΥΕΦΑ Τσάμπιονς Λιγκ 2012-13. Επιπλέον, οι ομάδες που τερμάτιζαν στη δεύτερη και τρίτη θέση εξασφάλιζαν τη συμμετοχή τους στο ΟΥΕΦΑ Γιουρόπα Λιγκ 2012–13.
Οι ομάδες στις θέσεις 5-8 διαγωνίστηκαν στο Β΄ όμιλο.
Οι ομάδες στις θέσεις 9-12 διαγωνίστηκαν στον Γ΄ όμιλο και η ομάδα που τερμάτισε στην τελευταία θέση του ομίλου διαβαθμίστηκε στη Β΄ κατηγορία 2012-13.

Σύστημα βαθμολόγησης

Η νίκη βαθμολογείτο με 3 βαθμούς και η ισοπαλία με 1 βαθμό ενώ η ήττα δεν έδινε κανένα βαθμό.

Αλλαγές σε σχέση με την προηγούμενη περίοδο

Σε σχέση με το πρωτάθλημα Α΄ κατηγορίας 2010-11, στο πρωτάθλημα της περιόδου 2011-12 συμμετείχαν οι τρεις πρώτες ομάδες του πρωταθλήματος Β΄ κατηγορίας 2010-11 Άρης Λεμεσού, Νέα Σαλαμίνα και Αναγέννηση Δερύνειας. Στο πρωτάθλημα δεν συμμετείχαν η ΑΕΠ Πάφου, η Δόξα Κατωκοπιάς και ο ΑΠΟΠ Κινύρας Πέγειας που είχαν υποβιβαστεί στο πρωτάθλημα Β΄ κατηγορίας 2011-12.
Βασίλης Γουλανδρής

Βιογραφία

Ο Βασίλης Γουλανδρής γεννήθηκε στην Άνδρο το 1913. Ήταν γόνος της γνωστής Ανδριώτικης εφοπλιστικής οικογένειας Γουλανδρή, γιος του εφοπλιστή Πέτρου Γουλανδρή και δίδυμος αδερφός του πρώην προέδρου του Ολυμπιακού και συνιδρυτή του Μουσείου Κυκλαδικής Τέχνης, Νίκου Γουλανδρή. 
Σπούδασε Νομικά στην Ελλάδα και στη συνέχεια στην Ελβετία. Το 1950, εγκαταστάθηκε στο Μανχάταν μαζί με την σύζηγό του, και ανέλαβε τη διεύθυνση των οικογενειακών ναυτιλιακών επιχειρήσεων με έδρα τη Νέα Υόρκη. Διετέλεσε για πολλά χρόνια Αντιπρόεδρος και στη συνέχεια Επίτιμος Πρόεδρος της Ένωσης Ελλήνων Εφοπλιστών και μέλος του Διοικητικού Συμβουλίου του American Bureau of Shipping. 
Διακεκριμένος φιλότεχνος και συλλέκτης έργων τέχνης, ήταν μέλος πολλών μουσείων της Ευρώπης, της Αμερικής και κυρίως της Γαλλίας, όπου διέμενε τον περισσότερο χρόνο. Διατηρούσε ιδιαίτερους δεσμούς με επιχειρηματικούς και πολιτιστικούς κύκλους συμβάλλοντας έτσι στην ανάπτυξη των διαπολιτιστικών σχέσεων και ανταλλαγών μεταξύ Ελλάδας και Γαλλίας. Για τη συμβολή του αυτή, ονομάστηκε το 1981 από το γαλλικό κράτος Ιππότης της Λεγεώνας της Τιμής (Chevalier de la Légion d’Honneur) και το 1986 Αξιωματικός της Λεγεώνας της Τιμής (Officier de la Légion d’Honneur). Το 1983 τιμήθηκε από το Υπουργείο Πολιτισμού της Γαλλίας με το παράσημο του Ταξιάρχη των Τεχνών και των Γραμμάτων (Commandeur de l’Odre des arts et des Lettres).
Στην Ελλάδα τιμήθηκε το 1956 με τον Σταυρό των Ταξιαρχών του Τάγματος του Γεωργίου του Α΄, το 1981 με το Αργυρούν Μετάλλιο της Ακαδημίας Αθηνών και το 1992 με τη διάκριση του Μεγάλου Άρχοντα του Οικουμενικού Πατριαρχείου.
Το 1979 ιδρύει μαζί με τη σύζυγό του Ελίζα Καραδόντη το Ίδρυμα Βασίλη και Ελίζας Γουλανδρή. Πρόκειται για έναν κοινωφελή μη κερδοσκοπικό οργανισμό, που έχει ως κύριο σκοπό του την ενίσχυση των τεχνών και ιδιαίτερα των εικαστικών. Επιδιώκοντας την θέσπιση και λειτουργία ενός αποκεντρωμένου πολιτιστικού θεσμού με απήχηση εκτός εθνικών ορίων, το Ίδρυμα εγκαινιάζει την ίδια κιόλας χρονιά το Μουσείο Μοντέρνας Τέχνης στην Άνδρο.
Ο Βασίλης Π. Γουλανδρής πέθανε στην Αθήνα στις 27 Απριλίου 1994.
Ελληνική Ομοσπονδία Χειμερινών Αθλημάτων

Ιστορία

Ο φορέας ιδρύθηκε το 1983 ως «Ελληνική Ομοσπονδία Χιονοδρομιών» (ΕΟΧ). Το 2014 μετονομάστηκε σε «Ελληνική Ομοσπονδία Χειμερινών Αθλημάτων» (ΕΟΧΑ).
Κάστρο της Μεσιάνο

Το Κάστρο της Μεσιάνο είναι, ερειπωμένο σήμερα, κάστρο στην κωμόπολη Μεσιάνο στην Ιταλία στην περιφέρεια της Καλαβρίας.
Κατασκευάστηκε τον 8ο αιώνα από τους Βυζαντινούς, αποτελούσε τότε τμήμα της Βυζαντινής Αυτοκρατορίας και ονομαζόταν φρούριο του Αγίου Ιωάννη. Τον 10ο αιώνα, ανάμεσα στο κάστρο και την Μονή του Αγίου Ιωάννη, κτίστηκε οικισμός που εξελίχθηκε στην πόλη της Μεσιάνο. Το κάστρο είναι κατασκευασμένο πάνω σε λόφο που περιβάλλεται από ποτάμι σε υψόμετρο 530 μέτρα από την επιφάνεια της θάλασσας, κι είναι ιδιαίτερα δυσπρόσιτο. Σε έγγραφο του 1273 αναφέρεται επισκευή του κάστρου ενώ είναι άγνωστο πότε εγκαταλείφθηκε.
Φυσική ιστορία

Ο  όρος Φυσική ιστορία αναφέρεται από ένα πλήθος επιστημονικών πεδίων. Οι περισσότεροι ορισμοί απευθύνονται στη μελέτη των ζωντανών οργανισμών (π.χ. βιολογία, περιλαμβανομένης της ζωολογίας και της βοτανικής), ενώ κάποιοι άλλοι επεκτείνουν τον όρο περιλαμβάνοντας την παλαιοντολογία, την οικολογία ή τη βιοχημεία, όπως και ως τμήμα της γεωλογίας, της αστρονομίας, της φυσικής, ακόμα και της μετεωρολογίας.
1777 Γκέρελς

Φυσικά χαρακτηριστικά

Η μέση διάμετρος του Γκέρελς εκτιμάται σε 20 χιλιόμετρα περίπου. O φασματικός τύπος του είναι Sq (κατά SMASSII). Ο Γκέρελς περιστρέφεται γύρω από τον εαυτό του μία φορά κάθε 2 ώρες 50 λεπτά και 7,9 δευτερόλεπτα, μία γρήγορη περιστροφή.
Γ.Σ. Εργοτέλης

Γυναικών

Ο Εργοτέλης διατηρεί τμήματα καλαθοσφαίρισης για νεαρές αθλήτριες τα οποία λαμβάνουν μέρος στα Πρωταθλήματα Νεανίδων και Κορασίδων που διοργανώνει η Ένωση Καλαθοσφαιρικών Σωματείων Κρήτης. Προς το παρόν δεν διατηρεί τμήμα ενηλίκων γυναικών.
Ρωμανός Αχαΐας

Τοποθεσία

Ο Ρωμανός είναι χτισμένος ανατολικά της πόλης της Πάτρας, στις δυτικές απολήξεις του Παναχαϊκού όρους, εκτεινόμενος σε υψόμετρο 110-260 μέτρων. Συνορεύει με τις συνοικίες της Πάτρας Λυκοχορό και Κούτσα Εγλυκάδας, το χωριό Ελεκίστρα και την περιοχή του Ριγανόκαμπου. Δυτικά και σε χαμηλότερο υψόμετρο αυτού διέρχεται η Περιμετρική Οδός Πατρών. 
Απέχει οδικώς 5 χιλιόμετρα από το κέντρο της Πάτρας.

Ιστορικά στοιχεία

Οι Ρωμαίοι κατασκεύασαν μια μεγάλη δεξαμενή νερού στις πηγές του Ρωμανού από όπου ξεκινά ο χείμαρρος του Διακονιάρη. Η δεξαμενή έγινε με τη μορφή τεχνητού φράγματος στην αρχή του λαγκαδιού και σ' απόσταση δέκα μέτρων από τις πηγές. Τμήμα του αρχικού τοίχου του φράγματος βρίσκεται σήμερα ενσωματωμένο στη βάση της σύγχρονης δεξαμενής, ενώ σε απόσταση 20 μ., μέσα στην κοίτη του ποταμού βρίσκονται αρκετά μεγάλα κομμάτια ισχυρού τοίχου. Στις πηγές του Ρωμανού όπως αποδεικνύεται από επιγραφή που βρέθηκε τον περασμένο αιώνα, λατρεύονταν οι Νύμφες, θεότητες των υδάτων.
Βορειοανατολικά, σε ένα ύψωμα και στα όρια του οικισμού, βρίσκεται ο πύργος που είναι γνωστός ως πύργος του Ρούφου. Οι Ρούφοι όμως δεν πρέπει να ήταν οι πρώτοι ιδιοκτήτες του πύργου. Ο πύργος πιθανότατα κτίστηκε επί Τουρκοκρατίας, τον 17ο ή τον 18ο αιώνα, και στις ιστορικές αφηγήσεις του αγώνα του 1821 αναφέρεται ως Ληνός του Χουσεΐναγα.

Αθλητισμός

Το 1978 ιδρύθηκε στην περιοχή ο Αθλητικός Όμιλος "Ρωμανός" Πατρών (εν συντομία: Α.Ο. Ρωμανός). Η ομάδα διαθέτει μόνο ποδοσφαιρικό τμήμα και σήμερα αγωνίζεται στην Γ΄ τοπική κατηγορία της Ε.Π.Σ. Αχαΐας.
Παλιρροιακό κύμα

Παλιρροιακό κύμα ονομάζεται το κύμα που δημιουργείται σε μεγάλη θαλάσσια κυρίως επιφάνεια από τις έλξεις Σελήνης και Ηλίου στην υδρόσφαιρα. Τα παλιρροιακά κύματα διαφέρουν ουσιωδώς από τα παραγόμενα από τους ανέμους κύματα.
Στα παραγόμενα από τον άνεμο θαλάσσια κύματα τα μόρια του ύδατος διαγράφουν κλειστές τροχιές μικρής σχετικά ακτίνας και η κίνησή τους ελαττώνεται γρήγορα από την επιφάνεια προς τον πυθμένα Αντίθετα στα παλιρροιακά κύματα παρατηρείται μεγάλο μήκος και η κίνηση των μορίων είναι οριζόντια που εκτείνεται σχεδόν εφ΄ όλου του βάθους του υγρού. Επίσης τα παλιρροιακά χαρακτηρίζονται και από την περιοδικότητά της φοράς τους που δεν υφίσταται στα προκαλούμενα από τους ανέμους.
Συνέπεια δε της περιστροφής της Γης το παλιρροιακό κύμα μετατοπίζεται στην επιφάνεια της θάλασσας πάντα κατά διεύθυνση Ανατολής - Δύσης. Γεγονός που θα πρέπει να μη λησμονείται ειδικά από τους πλοιάρχους και αξιωματικούς των πλοίων που επιφορτίζονται την ασφαλή αγκυροβολία, ιδιαίτερα σε θαλάσσιες περιοχές με έντονα παλιρροιακά φαινόμενα, ή κατά τον παράπλου ακτών προσκείμενων σε τέτοια φαινόμενα. Από τέτοιο παλιρροιακό κύμα καταστράφηκε το αμερικανικό θωρηκτό "Τέννεσσης" στις 29 Αυγούστου του 1916.
Δεν θα πρέπει να συγχέεται το παλιρροιακό κύμα με το τσουνάμι που αφενός δεν παρουσιάζει περιοδικότητα και αφετέρου η αιτία δημιουργίας του είναι άλλη.
Απέκκριση

Απέκκριση είναι η διαδικασία με την οποία τα απόβλητα προϊόντα του μεταβολισμού και άλλα μη χρήσιμα υλικά αποβάλλονται από έναν οργανισμό. Στα σπονδυλωτά πραγματοποιείται κυρίως από τα νεφρά τους πνεύμονες και το δέρμα. Εν αντιθέσει με την έκκριση, όπου η ουσία μπορεί να έχει συγκεκριμένα καθήκοντα μετά την έξοδο από το κύτταρο. Η απέκκριση είναι μια απαραίτητη διαδικασία σε όλες τις μορφές ζωής. Στα ανθρώπινα "ούρα" πραγματοποιείται μέσω της ουρήθρας και είναι μέρος του απεκκριτικού συστήματος.
Στους μονοκύτταρους οργανισμούς, τα απόβλητα αποβάλλονται άμεσα μέσω της κυτταρικής μεμβράνης.
Τα φυτά παράγουν διοξείδιο του άνθρακα και νερό ως αναπνευστικά απόβλητα. Στά φυτά, το διοξείδιο του άνθρακα που απελευθερώνεται κατά τη διάρκεια της αναπνοής χρησιμοποιείται κατά τη διάρκεια της φωτοσύνθεσης. Το οξυγόνο μπορεί να θεωρηθεί ως απόβλητο που παράγονται κατά τη φωτοσύνθεση, και αποβάλλεται μέσω των στομάτων, των κυτταρικών τοιχωμάτων της ρίζας και άλλων εξόδων. Τα φυτά μπορούν να απαλλαγούν από το πλεονάζον νερό μέσω της διαπνοής και της σταγονόρροιας. Έχει αποδειχθεί ότι το φύλλο δρα ως «απεκκριτοφόρο» και, εκτός του ότι είναι το κύριο όργανο του φυτού για την φωτοσύνθεση, χρησιμοποιείται επίσης ως όργανο του φυτού για την απέκκριση των τοξικών αποβλήτων. Άλλα απόβλητα που εκκρίνονται από κάποια φυτά (ρητίνη, χυμοί, λατέξ, κλπ.) ωθούνται από το εσωτερικό του φυτού από υδροστατικές πιέσεις του εσωτερικού του φυτού και με απορροφητικές δυνάμεις των φυτικών κυττάρων. Οι διαδικασίες αυτές δεν χρειάζονται επιπλέον ενέργεια, γίνονται παθητικά. Ωστόσο, κατά τη φάση προαποκοπής, επίπεδα μεταβολισμού ενός φύλλου είναι υψηλά. Τα φυτά απεκκρίνουν επίσης ορισμένα απόβλητα στο έδαφος γύρω τους.
Τα υδρόβια ζώα συνήθως απεκκρίνουν αμμωνία απευθείας στο εξωτερικό περιβάλλον, καθώς η ένωση αυτή έχει υψηλή διαλυτότητα και υπάρχει άφθονο διαθέσιμο νερό για αραίωση. Στα χερσαία ζώα αμμωνιακές ενώσεις μετατρέπονται σε άλλες αζωτούχες ενώσεις, καθώς υπάρχει λιγότερο νερό στο περιβάλλον και η αμμωνία μόνη της είναι τοξική.
Τα πτηνά εκκρίνουν τα αζωτούχα απόβλητά τους, όπως το ουρικό οξύ, με τη μορφή πολτού. Αυτό μεταβολικά είναι πιο δαπανηρό, αλλά επιτρέπει αποτελεσματικότερη κατακράτηση νερού και μπορεί να αποθηκευτεί πιο εύκολα στο αυγό. Πολλά είδη πτηνών, και ιδίως τα θαλασσοπούλια, μπορούν να απεκκρίνουν το αλάτι επίσης μέσω εξειδικευμένων ρινικών αδένων άλατος. Το αλατούχο διάλυμα φεύγει από τα ρουθούνια του ράμφους.
Τα έντομα χρησιμοποιούν ένα σύστημα που συμπεριλαμβάνει τα μαλπιγγιανά σωληνάρια για να αποβάλλουν τα μεταβολικά απόβλητα. Τα μεταβολικά απόβλητα διαχέονται ή μεταφέρονται ενεργά εντός του σωληναρίου, το οποίο μεταφέρει τα απόβλητα στα έντερα. Τα μεταβολικά απόβλητα στη συνέχεια απομακρύνονται από το σώμα μαζί με κόπρανα.
A Matter of Life and Death

Ιστορία του δίσκου

Το 2005 οι Iron Maiden ανακοίνωσαν την περιοδεία "Eddie Rips Up the World Tour", στην οποία έπαιζαν κομμάτια μόνο από τα τέσσερα πρώτα τους άλμπουμ. Η συγκεκριμένη περιοδεία αποτέλεσε την αφορμή για να κυκλοφορήσει και πάλι το σινγκλ του ομώνυμου τραγουδιού από το δίσκο "The Number of the Beast", τον Ιανουάριο του 2005 σκαρφαλώνοντας στο # 3 των τσαρτ στην πατρίδα τους. Μετά το τέλος αυτών των εμφανίσεων, το συγκρότημα μετέβη στις Ηνωμένες Πολιτείες όπου περιόδευσε ως πρώτο όνομα μαζί με τους Black Sabbath στο "Ozzfest", κατά τις τελευταίες εμφανίσεις του οποίου δημιουργήθηκαν προβλήματα μεταξύ της οικογένειας του Όζι Όσμπορν και του Μπρους Ντίκινσον λόγω των αρνητικών δηλώσεων του τελευταίου για τις εκπομπές reality. Οι ζωντανές τους εμφανίσεις ολοκληρώθηκαν επί βρετανικού εδάφους, κλείνοντας με μία φιλανθρωπική εμφάνιση της οποίας τα έσοδα πήγαν προς βοήθεια του πρώην ντράμερ του συγκροτήματος, Κλάιβ Μπαρ.
Στα τέλη του 2005, ξεκίνησαν τη σύνθεση νέων κομματιών, με τις ηχογραφήσεις να πραγματοποιούνται στα "Sarm West Studios" του Λονδίνου, τον Μάρτιο και τον Απρίλιο του 2006. Το "A Matter of Life and Death" κυκλοφόρησε στα τέλη Αυγούστου του 2006, ανεβαίνοντας στο # 4 στη Μεγάλη Βρετανία, ενώ έγινε το πρώτο Top-10 του συγκροτήματος στις Ηνωμένες Πολιτείες, πουλώντας 56.000 αντίτυπα στην πρώτη του εβδομάδα. Επίσης, σκαρφάλωσε στην κορυφή των τσαρτ στη Φινλανδία, την Σουηδία, την Ιταλία, την Ελλάδα, τη Γερμανία και την Πολωνία.
Οι κριτικές για το δίσκο ήταν θετικές με το "Allmusic" να του δίνει 3,5 αστέρια, το "About.com" 4,5, και το "Pop Matters" 8/10. Δεν έλειψαν και οι πιο μέτριες κριτικές με το "Blabbermouth" να βαθμολογεί το "A Matter of Life and Death" με 5,5/10 και το "Bravewords" με 6,5/10.
Το εξώφυλλο του άλμπουμ σχεδιάστηκε από τον Τιμ Μπράντστριτ, ενώ ο δίσκος συνοδευόταν από τον σινγκλ "The Reincarnation of Benjamin Breeg" το οποίο ανέβηκε στο # 1 στη Φινλανδία, τη Σουηδία και την Ισπανία, με το "Different World" να ακολουθεί στα μέσα Νοεμβρίου, ανεβαίνοντας στο # 3 των βρετανικών τσαρτ.
Κατά την περιοδεία για την προώθηση του άλμπουμ, το συγκρότημα έπαιζε όλα τα κομμάτια του δίσκου, αφήνοντας για το encore πέντε παλιότερα τραγούδια τους. Το βορειοαμερικανικό μέρος της περιοδείας πραγματοποιήθηκε τον Οκτώβριο του 2006, με το συγκρότημα να δίνει μόλις έντεκα συναυλίες σε Ηνωμένες Πολιτείες και Καναδά, πριν συνεχίσει με πέντε εμφανίσεις στην Ιαπωνία. Στις 9 Νοεμβρίου 2006 ξεκίνησε το ευρωπαϊκό κομμάτι από το Άαλμποργκ της Δανίας, συνεχίζοντας με 28 εμφανίσεις σε όλη την Ευρώπη.
Τον Μάρτιο του 2007 έδωσαν τέσσερις συναυλίες σε Ντουμπάι, Αθήνα, Βελιγράδι και Μπανγκαλόρ ως μέρος της περιοδείας "A Matter of the Beast", η οποία συνεχίστηκε τον Ιούνιο του 2007 σε όλη την Ευρώπη. Κατά τη διάρκεια αυτής της περιοδείας, το συγκρότημα έπαιζε τραγούδια προερχόμενα κατά κύριο λόγο από το "The Number of the Beast" και το "A Matter of Life and Death", για τον εορτασμό της 25ης επετείου από την αρχική κυκλοφορία του πρώτου τους # 1 άλμπουμ.
1937 Λοκάρνο

Φυσικά χαρακτηριστικά

Η μέση διάμετρος του Λοκάρνο εκτιμάται σε 13,11 χιλιόμετρα. O φασματικός τύπος του είναι άγνωστος, ενώ το γεωμετρικό άλβεδό του είναι 0,179 ± 0,042. Είναι άγνωστο αν και με ποια περίοδο περιστρέφεται ο Λοκάρνο γύρω από τον εαυτό του.
Γιούργκεν Ρέιλ

Βιογραφία

Ο Ρέιλ υπήρξε ένα εκ των ιδρυτικών μελών των Kreator, όταν σε ηλικία δεκαέξι ετών σχημάτισε τους Tyrant μαζί με τον τραγουδιστή και κιθαρίστα Μίλε Πετρόζα και τον μπασίστα Ρομπέρτο Φιορέτι. Λίγο αργότερα, μετονομάστηκαν σε Tormentor, ηχογραφώντας τα ντέμο "Blitzkrieg" και "End of the World". Σύντομα, άλλαξαν και πάλι το όνομα τους σε Kreator, κυκλοφορώντας το πρώτο τους άλμπουμ με τίτλο "Endless Pain".
Μέσα στο επόμενα χρόνια, το συγκρότημα αναδείχθηκε σε έναν από τους κύριους αντιπρόσωπους του τευτονικού thrash metal, με σπουδαίους δίσκους του είδους όπως τα "Pleasure to Kill", "Extreme Aggression" και "Coma of Souls".
Το 1994, αποχώρησε από το συγκρότημα, δίνοντας την θέση του στον Τζο Κανγκελόσι, επιστρέφοντας δύο χρόνια αργότερα και ηχογραφώντας τον δίσκο "Outcast". Έκτοτε, οι Kreator γνώρισαν την μεγαλύτερη εμπορική τους ανάπτυξη μετά την αλλαγή της χιλιετίας, με τα άλμπουμ "Enemy of God" και "Hordes of Chaos" να μπαίνουν στο Top-20 της πατρίδας τους, ενώ το "Phantom Antichrist" σκαρφάλωσε μέχρι το # 5 και μπήκε στο Billboard 200 των Ηνωμένων Πολιτειών.
Το 1999, συνεργάστηκε με τους Ninnghizhidda, ενώ στα παρελθόν είχε συμμετάσχει σε κυκλοφορίες των Destruction και Sodom.
Ο Ρέιλ έχει δικό του στούντιο για τατουάζ στο Έσσεν, όπου εργάζεται κιόλας. Επίσης, ο γιος του, Ζερόμ Ρέιλ, παίζει τύμπανα στους Final Depravity.
Πραξικόπημα του 2015 στην Μπουρκίνα Φάσο

Το πραξικόπημα του 2015 στην Μπουρκίνα Φάσο ξεκίνησε στις 16 Σεπτεμβρίου 2015, όταν τα μέλη του Συντάγματος της Προεδρικής Ασφάλειας (ΣΠΑ) - μια αμφιλεγόμενη αυτόνομη στρατιωτική μονάδα, που σχηματίστηκε από τον Πρόεδρο Μπλεζ Κομπαορέ, έθεσε υπό κράτηση την κυβέρνηση της χώρας. Μεταξύ των συλληφθέντων ήταν ο μεταβατικός Πρόεδρος Μισέλ Καφαντό, ο Πρωθυπουργός Ισαάκ Ζιντά (ο οποίος ήταν επίσης ο πρώην υποδιοικητής του ΣΠΑ), καθώς και πολλά μέλη του υπουργικού συμβουλίου.  Η μεταβατική κυβέρνηση σχηματίστηκε μετά την εξέγερση του 2014 στη Μπουρκίνα Φάσο, όταν ένα λαϊκό κίνημα ανέτρεψε τον από καιρό πρόεδρο Κομπαορέ, που ο ίδιος είχε έρθει στην εξουσία με πραξικόπημα το 1987 εναντίον του ηγέτη της Αριστεράς Τομάς Σανκαρά. Νέες γενικές εκλογές είχαν προγραμματιστεί για τις 11 Οκτωβρίου 2015.
Το ΣΠΑ ήταν επιτυχές στην κατάληψη του ελέγχου της Ουαγκαντούγκου και διακήρυξε τη δημιουργία μιας νέας χούντας, με επικεφαλής τον στρατηγό Ζιλμπέρ Ντιεντερέ, για να επιβλέπει τη μετάβαση σε νέες εκλογές. Οι ηγέτες του πραξικοπήματος κατήγγειλαν τον εκλογικό νόμο της μεταβατικής κυβέρνησης, ο οποίος απέκλειε υποστηρικτές του Κομπαορές από τη συμμετοχή στις εκλογές, και υποσχέθηκε να επιτρέψει σε όλους τους πιθανούς υποψηφίους να θέσουν υποψηφιότητα. Ωστόσο, η χούντα δεν κατάφερε να εδραιώσει την εξουσία της σε όλη τη χώρα με νομιμότητα, και αντιμετώπισε διαμαρτυρίες, καθώς και την έντονη πίεση από τους ηγέτες της περιοχής, και τελικά από τον τακτικό στρατό, για να αποκατασταθεί η μεταβατική κυβέρνηση. Τελικά, μετά την είσοδο του τακτικού στρατού στην Ουαγκαντούγκου για να αντιμετωπίσει το ΣΠΑ, ο Καφαντό αποκαταστάθηκε ως Πρόεδρος στις 23 Σεπτεμβρίου 2015. Νέες εκλογές διεξήχθησαν στις 29 Νοεμβρίου, και Πρόεδρος αναδείχθηκε ο Ρος Μαρκ Καμπορέ, ο οποίος είχε διατελέσει πρωθυπουργός και πρόεδρος της βουλής στη διάρκεια της 30χρονης χούντας του Μπλεζ Κομπαορέ, αλλά είχε έρθει σε ρήξη μαζί του αρκετά πριν από την ανατροπή του.
Barcode Crew

Το Barcode Crew, γνωστό και ως BCC, είναι hip hop συγκρότημα που ίδρυσε ο Λεκτικός Επεξεργαστής (Ανδρέας Μαρνέζος) το 1998. Από το 2002 και μετά, με τα χρήματα που απέκτησε από τα tattoo, αποφάσισε να επενδύσει στο ελληνικό hip hop, δημιουργώντας την πρώτη ανεξάρτητη και underground εταιρεία προώθησης hip hop παραγωγών με την ονομασία Λεκτικοεπεξεργαστική, η οποία επιβράβευε τους καλλιτέχνες του Barcode Crew με συμβόλαια από 10 έως 20%. Από το Barcode Crew πέρασαν και ανδρώθηκαν πολλοί rappers όπως: Τάκι Τσαν, Εισβολέας, Phyrosun & Zeraw (Tang-Ram), RG, Θύτης, Instict, Don. G, Nevro, Johny boy, Freestyle Arsonists, Kris, Panos Pilatos, Παράξενος, G-Bani και άλλοι.
Δημόσιες μεταφορές στην Πάτρα

Οι δημόσιες μεταφορές της Πάτρας αποτελούνται από τρεις υπηρεσίες: α) της ιδιωτικής εταιρίας Αστικό Κοινό Ταμείο Εισπράξεως Λεωφορείων Πατρών (Αστικό ΚΤΕΛ Πατρών Α.Ε.) η οποία εκμεταλλεύεται τις περισσότερες λεωφορειακές γραμμές, β) του Δήμου Πατρέων ο οποίος εκμεταλλεύεται την δημοτική συγκοινωνία και γ) της ΤΡΑΙΝΟΣΕ η οποία εκμεταλλεύεται τον τοπικό προαστιακό σιδηρόδρομο. Υπάρχουν δεκαπέντε γραμμές λεωφορειακές, αριθμημένες από το 1 ως το 15, εκ των οποίων οι τρεις της δημοτικής συγκοινωνίας, και ένα δρομολόγιο του προαστιακού.

Υποδομή

Οι περισσότερες πινακίδες των στάσεων, σε αντίθεση με τις λεπτομερείς του ΟΑΣΑ ή του ΟΑΣΘ, αποτελούνται μόνο από το σήμα του ΚΟΚ για την στάση λεωφορείου. Αρκετές δεν σημαίνονται καν με αυτό τον τρόπο, αλλά με πρόχειρες πινακίδες βαμμένες χειρογράφως με ενδείξεις για τις γραμμές που εξυπηρετεί η στάση. Αρκετές στάσεις ακόμη δεν έχουν καμία σχετική ένδειξη.

Δημοτική συγκοινωνία

Η Πάτρα έχει εκτός των συγκοινωνιών της ιδιωτικής εταιρείας και δημοτική συγκοινωνία. Οι γραμμές ανήκουν στο ίδιο σύστημα αριθμοδότησης και φέρουν τους αριθμούς 12, 14 και 15. Τα δρομολόγια εκτελούνται με minibus.

Ταξί - 8 θέσια βαν Ταξί

Τα ταξί της πόλης είναι χρώματος βυσσινί. Πιάτσες υπάρχουν σε πολλά σημεία της πόλης.
Τα 8θέσια βαν είναι χρώματος λευκού, τα βρίσκετε μόνο κατόπιν ραντεβού και το κόστος της διαδρομής είναι προκαθορισμένο.
Γλυκογόνο

Το γλυκογόνο είναι ένας από τους πολυσακχαρίτες. Αποτελείται από δεκάδες χιλιάδες μόρια γλυκόζης που σχηματίζουν διακλαδισμένες αλυσίδες. Η κύρια αλυσίδα συνδέεται με α(1→4) γλυκοζιτικούς δεσμούς και έχει πολυάριθμους α(1→6) γλυκοζιτικούς δεσμούς, οι οποίοι συνδέουν πολλές διακλαδώσεις κατά μήκος της αλυσίδας.
Το γλυκογόνο είναι αποταμιευτική ουσία των ζώων και των μυκήτων. Στα σπονδυλωτά αποθηκεύεται στο ήπαρ και στους μύες. Διασπώμενο, αποδίδει μόρια γλυκόζης που χρησιμοποιούνται για την παραγωγή ενέργειας. Η αποδόμηση του γλυκογόνου (γλυκογονόλυση) ελέγχεται από δύο ορμόνες, τη γλυκαγόνη και την αδρεναλίνη. Και οι δύο ορμόνες επηρεάζουν τη δραστικότητα δύο ενζύμων, της φωσφορυλάσης του γλυκογόνου, το οποίο συμμετέχει στη αποικοδόμηση του γλυκογόνου και ενεργοποιείται, και της συνθετάσης του γλυκογόνου, που συμμετέχει στη σύνθεση του γλυκογόνου και απενεργοποιείται.
Αντίθετα, η σύνθεση του γλυκογόνου (γλυκογονογένεση) διεγείρεται από την ινσουλίνη.
Μάρα Μπράνκοβιτς Λαζάρεβιτς

Βιογραφία

Παντρεύτηκε με τον Βουκ Μπράνκοβιτς, άρχοντα του Κοσσυφοπεδίου, γύρω στο 1371. Αυτός ο γάμος για τον Βουκ ήταν ένα είδος ένωσης των δύο οικογενειών. Η Μάρα και ο Βουκ είχαν τρεις γιους: τον Γκρίγκορ (πέθανε το 1408), τον Γεώργιο (1375-1456) και τον Λαζάρ (πέθανε το 1410). Ορισμένες πηγές αναφέρουν και μια κόρη αγνώστου ονόματος ή άλλων στοιχείων.
Μετά το θάνατο του συζύγου της Βουκ το 1397 η Μάρα υποστήριξε τις προσδοκίες των γιων της Γεωργίου και Λαζάρου για να ανακτήσουν τα εδάφη που έλεγχε ο πατέρας τους. Τους στήριξε στους πολέμους εναντίον του θείου τους Στεφάν το 1402-1412. Η Μάρα με την νεότερη αδελφή της Ολιβέρα το 1412 πάλεψαν να επιτύχουν συμφιλίωση μεταξύ του Γεωργίου και του Στεφάν με επιτυχία. Η Μάρα πέθανε στις 12 Απριλίου 1426.
Κωνσταντίνος Μακρής

Βιογραφικά στοιχεία

Η καταγωγή του ήταν από την Λυκούρια της ιστορικής επαρχίας Καλαβρύτων. Είχε μυηθεί στη Φιλική Εταιρεία από το Σωτ. Χαραλάμπη το 1818. Από την αρχή του αγώνα υπηρέτησε ως Μπουλουξής επικεφαλής αρκετών άτακτων στρατιωτών. Το 1824 προήχθη σε Εκατόνταρχο. Πήρε μέρος σε πολλές μάχες, μεταξύ των άλλων στην Πολιορκία της Πάτρας. Στο πατρικό του σπίτι έμεινε ο Νικόλαος Ταμπακόπουλος, όταν τον κυνηγούσαν οι αποσταλμένοι του Ζαΐμη το Μάρτιο του 1821. Μετά την Επανάσταση του απενεμήθη ο βαθμός του ανθυπολοχαγού της Φάλαγγος και το Αργυρό νομισματόσημο με δικαίωμα να το φέρει σε όλες τις τελετές. Διετέλεσε δήμαρχος Λυκουρίας και το 1871 δήμαρχος Λευκασίου.